આર્થિક દૃષ્ટિએઃ નૂતન વર્ષ ઉતાર ચડાવવાળું જણાય છે. આવક મળતી રહેશે, પરંતુ ક્યાં ખર્ચાઈ જશે તે સમજાતું નથી. કામ થતું રહેવાથી તમે રાહત મેળવી શકશો. નવેમ્બર મહિનામાં સારું કામ મળવાથી આવકનો પ્રવાહ આવતો રહેશે. જેની અસર જાન્યુઆરી મહિના સુધી રહેશે. ૧૭ જાન્યુઆરીથી કામમાં વધુ વૃદ્ધિ થશે. ભાગ્યનો પ્રબળ સાથ મળશે. પ્રોપર્ટીના વ્યવસાયમાં પણ સારો ફાયદો મળતો દેખાય છે. નોકરિયાત વર્ગ માટે પણ આ સમય લાભ અપાવનારો રહેશે. બદલી, બઢતીના યોગ પણ સારા દેખાય છે. ફેબ્રુઆરી, માર્ચ મહિનામાં દરેક ક્ષેત્રને, જાતકોને તેમની ક્ષમતા અને યોગ્યતા અનુસાર કામ મળતું રહેવાથી નાણાકીય તંગી નથી દેખાતી. કામમાં વધારો કરવો હશે તો આ મહિનો વધુ સારો રહેશે. એપ્રિલ મહિનામાં પણ નાણાકીય વળતર સારું રહેશે. અગાઉના રોકાયેલા નાણાં પણ આ મહિનામાં છૂટા થતા દેખાય છે. મોટા ઉત્પાદકો તથા ઉદ્યોગો, બાંધકામ સાથે સંકળાયેલા જાતકોને વધુ લાભ અપાવનારો આ સમય છે. મે મહિનો પણ સારો પસાર થતો દેખાય છે. જૂન, જુલાઈ મહિનો પણ આવક આપનારો દેખાય છે. નોકરિયાત વર્ગને પણ બદલી, બઢતીના યોગ છે. આૅગસ્ટ મહિનામાં ૧૭ તારીખ સુધી થોડી તકલીફો રહેશે. બાદમાં કામ મળતું થઈ જવાથી સપ્ટેમ્બરના આખર સુધી કોઈ તકલીફો દેખાતી નથી જેથી જેનો લાભ તમને વર્ષના આખરના દિવસો સુધી મળતો રહેવાથી આખુ વર્ષ તમે મજબૂત રહી શકશો.